«Hof» har flere betydninger.

Radiolinjeutstyr på Skibergfjell i Hof
**Hof** er en tidligere kommune i Vestfold. Kommunen grenset i nord mot Drammen, Nedre Eiker og Øvre Eiker, i øst mot Sande og Holmestrand, i sør mot Re og Lardal og i vest mot Kongsberg. 

Tettstedene i den tidligere kommunen er Hof, Sundbyfoss og Eidsfoss med det nedlagte jernverket Eidsfos Jernverk bestående av industribygninger og arbeiderboliger med museum og levende kulturliv.

I forbindelse med kommunereformen søkte Hof og Holmestrand kommuner om sammenslåing. Sammenslåingen med Holmestrand trådte i kraft 1. januar 2018. 1. januar 2020 ble Holmestrand og Sande kommune slått sammen til *ny* Holmestrand kommune.

Næringsliv og sysselsetting
---------------------------

Hof var en typisk jord- og skogbrukskommune, som av sitt samlede areal på 164 km², hadde 17,9 km² jordbruksareal og 125,1 km² skogareal. Kommunens viktigste industriarbeidsplass var sagbruket Haslestad Bruk som var Hof kommunes hjørnesteinsbedrift med ca. 60 ansatte.

I 1990 hadde kommunen 1 357 yrkesaktive, og de fleste var sysselsatt innenfor områdene offentlig, sosial og privat tjenesteyting. Den samme statistikken viste at ca. 57 % av de yrkesaktive hadde sitt arbeide i kommunen, mens de øvrige arbeidet i andre kommuner.

Utdanning
---------

Kommunen hadde kun én grunnskole, Hof skole som er en kombinert barne- og ungdomsskole for 1.-10. klasse. For å ta videregående utdanning, måtte elevene reise til nabokommunene Sande, Re eller Holmestrand. Voksenopplæring foregikk i samarbeid med Holmestrand kommune.

Politikk
--------

Utdypende artikler: Politikk i Hof og Liste over ordførere i Hof

### Kommunestyrevalget 2015

Det siste kommunestyrevalget for Hof kommune i 2015.

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Høyre | 37,4 | -10,0 | 571 | -159 | 7 | -2 | 3 |
| Arbeiderpartiet | 36,9 | +15,0 | 564 | +225 | 6 | +2 | 2 |
| Senterpartiet | 14,0 | -9,9 | 214 | -154 | 2 | -2 | 1 |
| Fellesliste MDG/Rødt | 9,6 | +9,6 | 146 | +146 | 2 | +2 | 1 |
| Venstre | 2,2 | -1,3 | 33 | -20 |  |  |  |
| Valgdeltakelse/Total | 63,1 % | 1541 | 17 | 7 |
| **Ordfører:** Mette Måge Olsen (Ap) | **Varaordfører:** Anne Nordby Skarstad (Sp) |
| Merknader: Kilde: Regjeringen.no - valgresultat 2015 |

Kultur og samfunn
-----------------

|  |  |
| --- | --- |
| Eidsfoss hovedgård Foto: Robert E. Haraldsen  | Hof bibliotek Foto: Vadim Chuprina  |

Kommunevåpen og kommuneflagg
----------------------------

Hofs kommunevåpen var *I rødt tre gull sjøblad, 2-1*, og kommuneflagget er *I rødt tre gule sjøblad, 2-1*, som ble godkjent i Hof kommunestyres vedtak den 10. desember 1991. Det ble fremmet av Kommunaldepartementet og fastsatt ved kgl.res. av 17. juli 1992, med ikrafttredelse den 12. september 1992.

Tusenårssted
------------

Kommunens tusenårssted heter Solvang og ligger i Hof sentrum. Dette var et tidligere forsamlingslokale, men er nå revet. På stedet hvor lokalet lå er det opparbeidet en park, og er blitt en fin plass som bygdas innbyggere fritt kan benytte. I juli 2006 ble det også oppført en paviljong på stedet.

Vannforsyning
-------------

22. september 2005 ble Eidsfoss vannverk åpnet. Vannverket skal forsyne medlemskommunene i Vestfold Interkommunale Vannverk med drikkevann fra januar 2006. Drikkevannet hentes fra Eikeren, Hofs største innsjø. Eikeren er et næringsfattig vann, og har svært god vannkvalitet. Drikkevannet fra Eikeren vil sammen med drikkevann fra Farris sørge for stabil og trygg vannforsyning til hele Vestfold.

Jakt og fiske
-------------

Hofs store skogareal har gode bestander av elg, samt småvilt som hare og rådyr. De senere år har også en hjortestamme etablert seg i kommunen. Elgjakten i Hof representerer en betydelig økonomisk verdi, og er en viktig tradisjon. Det gode ørretfiske i Eikeren er kjent, og eksemplarer på opp mot ni kilo har blitt fanget der.

Kirker
------

Hofs middelalderkirke Foto: Trond Strandsberg 
Hof har 3 kirker.

* Hof kirke – er en langkirke fra ca. 1150 i middelalderen.
* Vassås kirke – er en langkirke fra 1200 i middelalderen.
* Eidsfoss kirke – er en korskirke fra 1904 og feiret sitt 100-årsjubileum ganske nylig.

Kjente personer fra Hof
-----------------------

* Michael Skjelderup (1769–1852), Norges første professor i medisin
* Gudrun Collett (1890-1961), forretningskvinne og motstandskvinne
* Rakel Seweriin (1906–1995), politiker (Ap) og sosialminister (1953–1955)
* Ragnhild Sundby (1922-2006), professor og leder av Norges Naturvernforbund
* Juul Bjerke (1928-2014), økonom og politiker (Ap), sjefsøkonom i LO 1983-1993
* Kristine Bernadotte, (1932-2014) prinsesse
* Kjell Kopstad (f. 1934–2006), skihopper
* Finn Sjue (f. 1943), politiker og redaktør *Klassekampen* (1973–1977)
* Jørgen Ole Haslestad (f. 1951), adm. dir. for Yara International (2008-2014)
* Mathias Eick (f. 1979), jazzmusiker

Referanser
----------

1. ↑  ; *Befolkning, 1. januar 2016*.
2. ↑  Hof og Holmestrand søker om sammenslåing
3. ↑  «Godkjenning av våpen og flagg, Hof kommune, Vestfold.». Lovdata.no. Besøkt 28. februar 2015.

Litteratur
----------

* Grennæs, Ole Bertelsen (1937). *Kommunejubileet 1837-1937 : Hof kommune i Vestfold*. Oslo. s. 48.  [Tilgang for norske IP-adresser / Digitalutgave på Bokhylla.no ved Nasjonalbiblioteket]
* Nøkleby, Andreas (1912-) (1987). *Kommunejubileet 1837-1987 : Hof kommune i Vestfold*. S.l: s.n. s. 177.  [Tilgang for norske IP-adresser / Digitalutgave på Bokhylla.no ved Nasjonalbiblioteket]
* Unneberg, Sigurd H. red. (1964). *Hof bygdebok 1. bind, 1. del : Gårds- og slektshistorie*. S.l.: Kommunene. s. 470.  [Tilgang for norske IP-adresser / Digitalutgave på Bokhylla.no ved Nasjonalbiblioteket]
* Unneberg, Sigurd H. red. (1964). *Hof bygdebok 1. bind, 2. del : Gårds- og slektshistorie*. S.l.: Kommunene. s. 471-1019.  [Tilgang for norske IP-adresser / Digitalutgave på Bokhylla.no ved Nasjonalbiblioteket]
* Sanner, Egil Kristoffer, red. (1960). *Botne bygdebok 2 : Bygdehistorien for Botne, Våle, Ramnes og Hof inntil ca. 1540*. Botne: s.n. s. 341.  [Tilgang for norske IP-adresser / Digitalutgave på Bokhylla.no ved Nasjonalbiblioteket]

Eksterne lenker
---------------

* Hof (tidligere kommune) - Store norske leksikon
* Eidsfoss - Visit Vestfold
* Jernverket Eidsfoss - Vestfoldmuseene
* Eidsfoss hovedgård - Vestfoldmuseene
* Eikeren - Store norske leksikon
* Vassås kirke
* Hof kirke

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** GeoNames **·** Sentralt stedsnavnregister
 |